J. Tkáčová, poslankyňa: (2005-09-22):
Vážené dámy a páni, dovoľte mi, aby som v mene pán poslanca Horvátha predniesla jeho pozmeňujúci návrh, ktorý máte rozdaný v poslaneckých laviciach, podpísalo ho 17 poslancov. Pozostáva z troch častí, prvá a tretia časť obsahuje iba legislatívnotechnické úpravy, podstatná časť je druhá, v ktorej sa navrhuje spresnenie spôsobu prechodu pôsobnosti riešenia hmotnej núdze občana do prenesenej a originálnej pôsobnosti obce a odklad tohto prechodu na 1. január 2008. Súčasne sa navrhuje zabezpečiť, aby si obce pri svojej samosprávnej pôsobnosti určovali výšku aktivačného príspevku a príspevku na bývanie samy bez ohľadu na ich výšku ustanovenú v zákone o pomoci v hmotnej núdzi. Ďalej sa navrhuje rozšíriť možnosť úradu alebo obce zúčtovať preddavkovo poskytnutú dávku a príspevky s náhradným výživným z dôvodu zjednodušenia administratívy pri realizácii týchto príspevkov a náhradného výživného, ktorých platiteľom je štát. Takže znenie návrhu: 1. V názve vládneho návrhu zákona sa na konci pripájajú tieto slová: „a ktorým sa mení a dopĺňa zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov“. 2. Za čl. I sa vkladá nový čl. II, ktorý znie: Čl. II Zákon č. 599/2003 Z. z. o pomoci v hmotnej núdzi a o zmene a doplnení niektorých zákonov sa mení a dopĺňa takto: 1. V § 19 sa za odsek 2 vkladá nový odsek 3, ktorý znie: „(3) Dávku a príspevky poskytuje úrad, ak tento zákon neustanovuje inak.“ Doterajšie odseky 3 až 6 sa označujú ako odseky 4 až 7. 2. V § 19 odsek 5 znie: „(5) Po uplynutí dvoch rokov od vzniku nároku na dávku a na príspevky zaniká nárok na aktivačný príspevok a na príspevok na bývanie okrem aktivačného príspevku podľa § 12 ods. 9 a 10. Aktivačný príspevok a príspevok na bývanie okrem aktivačného príspevku podľa § 12 ods. 9 priznáva obec pri výkone svojej samosprávnej pôsobnosti  a podmienky ich priznania a výšku ustanoví všeobecne záväzným nariadením.“ 3. V § 19 sa za odsek 5 vkladá nový odsek 6, ktorý znie: „(6) Po uplynutí dvoch rokov od vzniku nároku na dávku a na príspevky  prechádza nárok na zabezpečenie základných životných podmienok, nárok príspevok na zdravotnú starostlivosť, nárok na aktivačný príspevok podľa § 12 ods. 9 a 10 a nárok na ochranný príspevok do pôsobnosti obce tak, že a) základné životné podmienky zabezpečuje obec pri prenesenom výkone štátnej správy, ak podmienky na ich zabezpečenie naďalej trvajú, b) príspevok na zdravotnú starostlivosť, aktivačný príspevok podľa § 12 ods. 9 a 10 a ochranný príspevok vypláca obec pri prenesenom výkone  štátnej správy, ak podmienky na ich poskytovanie naďalej trvajú.“ Doterajšie odseky 6 a 7 sa označujú ako odseky 7 a 8. 4. V § 19 ods. 7 sa slová „odseku 4“ nahrádzajú slovami „odseku 6“. 5. V § 19 odsek 8 znie: „(8) Pri ustanovení výšky aktivačného príspevku a príspevku na bývanie na účely odseku 5 sa na sumy uvedené v § 12 ods. 2 a v § 13 ods. 2 neprihliada.“ 6. § 19 sa dopĺňa odsekom 9, ktorý znie: „(9) Postup podľa odsekov 5 až 8 sa uplatní od 1. januára 2008.“ 7. V § 23 písm. a) druhom bode sa slová „§ 19 ods. 4 písm. c)“ nahrádzajú slovami „§ 19 ods. 5“ a slová „§ 19 ods. 4 písm. a) a b)“ sa nahrádzajú slovami „§ 19 ods. 6“. 8. V § 24 ods. 1 písm. a) prvom bode sa slová „§ 19 ods. 4 písm. c)“ nahrádzajú slovami „§ 19 ods. 5“. 9. V § 24 ods. 1 sa písm. a) dopĺňa 12. bodom, ktorý znie: „12. o zastavenie výplaty príspevkov.“ 10. V § 24 ods. 2 sa písm. a) dopĺňa 7. bodom, ktorý znie: „7. o zastavení výplaty príspevkov.“ 11. V § 24 ods. 2 písm. b) sa slová „§ 19 ods. 4 písm. a)“  nahrádzajú slovami „§ 19 ods. 6 písm. a)“  a slová „§ 19 ods. 4 písm. b)“ sa nahrádzajú slovami „§ 19 ods. 6 písm. b)“. 12. V § 25 ods. 6 sa slová „§ 19 ods. 4 písm. c)“ nahrádzajú slovami „§ 19 ods. 5“. 13. V § 27 odsek 4 znie: „(4) Úrad alebo obec zúčtuje dávku a príspevky s opakovanou štátnou sociálnou dávkou, peňažným príspevkom za opatrovanie alebo s náhradným výživným po vzniku nároku na opakovanú štátnu sociálnu dávku, peňažný príspevok za opatrovanie alebo na náhradné výživné, ktorých platiteľom je štát.“ 14. Za § 33c sa vkladá § 33d, ktorý znie: „§ 33d Ak úrad poskytoval dávku a príspevky najmenej dva roky pred 1. januárom 2008 a nárok na dávku a príspevky trvá k 31. decembru 2007, nárok na aktivačný príspevok okrem aktivačného príspevku podľa 12 ods. 9 a 10 a nárok na príspevok na bývanie zaniká dňom 31. decembra 2007; nárok na zabezpečenie základných životných podmienok, nárok na príspevok na zdravotnú starostlivosť, nárok na aktivačný príspevok podľa § 12 ods. 9 a 10, nárok na ochranný príspevok a priznanie aktivačného príspevku a príspevku na bývanie prechádza od 1. januára 2008 do pôsobnosti obce podľa § 19 ods. 5 a 6.“ Tretia časť: doterajší čl. II sa označuje ako čl. III. Toto je všetko, ctené dámy poslankyne, vážení páni poslanci, prosím vás v mene poslancov, ktorí sa podpísali pod návrh, o jeho podporu. Ďakujem.